**A Ford újabb nagy lépése Európa elektromos jövője felé: 7 új teljesen elektromos modell segít abban, hogy 2026-ra a vállalat évente több mint 600 ezer elektromos hajtású autót adjon el**

* 2024-ig a Ford három új elektromos személyautót és négy új elektromos haszonjárművet mutat be Európában; a vállalat azt tervezi, hogy 2026-ra évente több mint 600 ezer elektromos autót értékesít a régióban
* Az európai EV-bevezetések felgyorsítják a Ford+ terv végrehajtását; a globális cél 2026-ra évi 2 millió fölé növelni az EV-gyártás globális volumenét, és ugyanerre az évre 10 százalékra növelni a vállalat korrigált EBIT rátáját
* A tervek szerint a következő hat év során 1,2 millió elektromos jármű készül majd Kölnben; a gyártásba összesen 2 milliárd dollárt fektet be a Ford
* Mindemellett a Ford ma egy nem kötelező érvényű szándéknyilatkozatot írt alá az SK On Co., Ltd. és Koç Holding vállalatokkal, hogy Törökországban létrehozzák Európa egyik legnagyobb olyan üzemét, ahol haszongépjárművek meghajtó akkumulátorait gyártják majd
* Az elektromos és haszonjármű-kapacitást tovább növeli, hogy – a tárgyalásokat és a hatóságok jóváhagyását követően – a Ford Otosan vegyesvállalat átveszi a Ford romániai gyártási tevékenységeit
* Mindezek együttesen hozzájárulnak majd ahhoz, hogy 2035-ig a Ford a teljes európai járműértékesítésében megvalósítsa a nulla károsanyag-kibocsátást, illetve európai létesítményeinek, logisztikájának és beszállítóinak teljes karbonsemlegességét

**KÖLN, Németország, 2022. március 14.** – A Ford ma jelentős előrelépésekről számolt be az elektromos autók európai jövője tekintetében: a vállalat 2024-ig hét új, tisztán elektromos hajtású, teljes egészében hálózatba kapcsolható személyautót és haszonjárművet mutat be, új lendületet adva ezzel a vállalat átalakulásának.

A mai hírek előtt néhány nappal jelentette be a cég, hogy **Ford Model e** néven létrehozott egy új, globális üzletágat, amelynek feladata az elektromos és hálózatba csatlakoztatott járművek tervezése, gyártása és forgalmazása lesz. A haszongépjárművekre specializált Ford Pro-val együtt ez a két új vállalati egység határozza majd meg a Ford jövőjét Európában.

“Elégedett vagyok az európai változások lendületével; azzal, ahogyan teljes iparágunkat átformáljuk, hogy jobb, tisztább és digitálisabb járműveket gyárthassunk. A Ford arra törekszik, hogy teljes erőbedobással és gyorsan reagáljon az európai és globális igények változásaira,” nyilatkozta Jim Farley, a Ford elnök-vezérigazgatója.

“Ezért hívtuk életre a **Ford Model e** vállalati egységet, amely egy startup gyorsaságával, a Fordtól már megszokott színvonalú tervezést és biztonságot kínálva képes létrehozni elektromos járműveket, illetve csak a Fordra jellemző, csatlakoztatott szolgáltatásokat.”

A Ford arra számít, hogy elektromos hajtású személy- és haszonjárműveinek kibővített kínálatával 2026-ra az évi 600 ezer darabos értékesítési eredményt is meghaladja majd az európai piacon. A vállalat most újra megerősítette, hogy 2023-ra 6 százalékos EBIT rátát kíván elérni Európában. Az európai üzletmenet felpörgetésével a Ford azt a célt tűzte ki maga elé, hogy 2026-ra több mint 2 millió EV-t adjon el világszerte, és 10 százalékra növelje korrigált EBIT rátáját.

“Lendületesen menetelünk egy tisztán elektromos hajtású jövő felé, hiszen így tudunk megfelelni ügyfeleink mobilitási igényeinek a gyorsan átformálódó európai piacon” mondta el Stuart Rowley, a Ford Európa elnöke. „Ám mindez nemcsak a vállalat jövője miatt lényeges, hanem azért is, mert egyre sürgetőbb feladat, hogy fokozottan törődjünk bolygónkkal, pozitív hatással legyünk a társadalomra, és hogy a Párizsi Éghajlatvédelmi Egyezményben foglaltak szerint csökkenjen a károsanyag-kibocsátás.”

A fenti változások hozzájárulnak a Ford globális terveihez, amelyek a széndioxid-kibocsátás jelentős mérséklését szolgálják. A vállalat ma bejelentette, hogy 2035-re teljes európai járműértékesítésében meg akarja valósítani a nulla károsanyag-kibocsátást, illetve a karbonsemlegességet európai létesítményei, logisztikája és beszállítói működésében.

**2024-ig hét új elektromos jármű**

A tisztán elektromos hajtású Mach-E sikeresen mutatkozott be tavaly Európában; idén a Mach-E GT is megjelent a régió piacain, a következő negyedévben pedig az E-Transit is kapható lesz. A Ford ma hét újabb, tisztán elektromos autó bevezetéséről számolt be, így hamarosan három új elektromos személyautó és négy új haszonjármű gyarapítja majd a márka európai kínálatát.

2023-ban a Ford megkezdi egy tisztán elektromos hajtású személyautó gyártását, és a Kölnben készülő, közepes méretű crossover mellett 2024-ben egy második elektromos modell is megjelenik majd a németországi üzem termékpalettáján. Emellett 2024-től a vállalat legkelendőbb európai személyautójából, a Pumából is készül majd egy elektromos változat a romániai Krajovában.

A Ford az európai haszonjármű-piac éllovasa, és a márka piacvezető helyzetét tovább erősíti, hogy négy új elektromos modell is megjelenik az ikonikus Transit-családban: a vadonatúj, egytonnás Transit Custom áruszállító és a Tourneo Custom többcélú jármű 2023-ban, valamint a kisebb, új generációs Transit Courier áruszállító és a Tourneo Courier többcélú jármű 2024-ben.

“Ezek az új elektromos modellek nem kevesebbet jeleznek, mint márkánk teljes mérvű átalakítását Európában. Új generációs, nulla károsanyag-kibocsátású autóinkat már kifejezetten egy hálózatba kapcsolt környezethez terveztük, hogy kimagasló felhasználói élményt nyújthassunk vásárlóinknak,” nyilatkozta Rowley.

**EV-gyártás és beruházás Kölnben**

A Ford ma megerősítette, hogy a Kölni EV Központban készülő első, nagy sorozatban gyártott, tisztán elektromos hajtású modell egy ötüléses, közepes méretű crossover lesz. 2021-ben az SUV-k és a crossoverek 58 százalékot tettek ki a Ford teljes személyautó-értékesítéséből a kontinensen, ami közel 20 százalékpont növekedést jelent a 2020-as évhez képest.

A tisztán elektromos hajtású crossoverrel a Ford újabb határokat tör át. Az egy töltéssel akár 500 kilométer megtételére is képes autót (és a modell nevét) még idén megismerheti a nagyközönség, gyártása pedig 2023-ban kezdődik.

A vállalat ma azt is bejelentette, hogy egy második, tisztán elektromos hajtású jármű, egy sportos crossover is készül majd a Kölni EV Központban, így az üzem elektromosautó-termelése hat év alatt 1,2 millió darabra növekedik. Az új elektromos személyautók kölni gyártását várhatóan 2 milliárd dolláros beruházás alapozza meg, amely magában foglalja egy új akkumulátor-gyártó üzemegység felépítését is, ahol a tervek szerint 2024-ben kezdődik meg a termelés.

**Új vegyesvállalat az európai akkumulátorgyártás kibővítésére**

A Ford ambiciózus járművillamosítási tervének támogatására [a Ford, az SK On Co., Ltd. és a Koç Holding](https://media.ford.com/content/fordmedia/feu/en/news/2022/03/14/battery.html) nem kötelező érvényű szándéknyilatkozatot írtak alá egy új törökországi vegyesvállalat létrehozásáról. A végleges megállapodás későbbi aláírásától függően a három partner azt tervezi, hogy a szélesebb értelemben vett európai régió egyik legnagyobb EV-akkumulátorgyártó üzemét építik majd fel.

A tervek szerint Ankara közelében működő vegyesvállalat magas nikkeltartalmú NMC cellákat gyárt, amelyekből moduláris akkumulátor-egységek állíthatók össze. A termelés az évtized közepén indulhat, és az éves kapacitás elérheti 30-45 gigawattórát.

A három partner (illetve a török kormány) beruházásával létrahozandó akkumulátorgyártó vegyesvállalat termelése egész Európában kézzelfogható előnyt jelent majd a nagy- és kisméretű haszonjárművek üzemeltetőinek, csökkentve energia- és üzemeltetési költségeket, illetve nagy mértékben hozzájárulva a CO₂-kibocsátás mérsékléséhez.

**Az EV-gyártó kapacitás felpörgetése Krajovában**

A Ford [romániai Krajova](https://media.ford.com/content/fordmedia/feu/en/news/2022/03/14/craiova.html) gyártóüzemére fontos szerep vár a vállalat európai elektromos- és haszonjármű-gyártásának tervezett bővítésében.

2024-től az európai vásárlók megrendelhetik a Ford népszerű kompakt crossovere, a Ford Puma tisztán elektromos hajtású változatát. 2021-ben a Puma volt a márka legnagyobb darabszámban értékesített személyautója Európában, és a tisztán elektromos hajtású Puma révén még szélesebb európai vásárlóközönségre számíthat majd a modell, amint 2024-ben beindul a gyártása Krajovában.

Emellett 2023-tól Krajovában kezdik gyártani a vadonatúj Transit Courier haszonjárművet és a Tourneo Courier többcélú kompakt járművet, illetve tisztán elektromos hajtású változataikat is, amelyek 2024-ben érkeznek.

Az elektromos és haszonjármű-kapacitás további növelésével kapcsolatban a Ford ma azt is bejelentette, hogy – a tárgyalásokat és a hatóságok jóváhagyását követően – a Ford Otosan átveszi a krajovai üzem és gyártási üzletág tulajdonjogát. A Ford Motor Company és a Koç Holding vegyesvállalataként működő Ford Otosan a globális autóipar egyik legrégebben működő és legsikeresebb vegyesvállalata.

“Örülünk a lehetőségnek, hogy tovább bővíthetjük a Koc Holdinggal közös vállalkozásunkat, még hatékonyabban kiaknázva ezzel erőforrásainkat és know-how-nkat Romániában,” nyilatkozta Rowley. „A Ford Krajova mára igazi sikertörténetet írt, és hiszünk abban, hogy még ennél is kiválóbb eredményeket érhet el mindazon tapasztalat és szakértelem révén, amit a Ford Otosan szerzett a villamosítás és haszonjárművek területén.”

# # #

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 183.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 42.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  2000 Szentendre Galamb J. 3. |  |
|  | Tel: +36 26 802802 |  |
|  | email: [ogyorke@ford.com](mailto:ogyorke@ford.com) |  |